**Kévin Borlée** (sündinud 22. veebruaril 1988 Woluwe-Saint-Lambertis) on Belgia jooksja.

Karjäär
-------

Ta tegi täiskasvanute tiitlivõistluste debüüdi 2008. aasta suveolümpiamängudel Pekingis, kui püstitas 400 meetri jooksu poolfinaalis Belgia rekordi 44,88, jäädes 6 sajandikuga esimesena finaalist välja. 4x400 meetri teatejooksus sai Belgia algselt 5. koha, kuid tõusis pärast Venemaa võistkonna diskvalifitseerimist neljandaks.

2009. aasta maailmameistrivõistlustel Berliinis sai Borlée 4x400 meetri teatejooksus Belgia võistkonna koosseisus 4. koha. 400 meetri jooksus oli ta 12.

2010. aasta sisemaailmameistrivõistlustel Dohas võitis ta Belgia teatenelikuga USA järel hõbemedali. Euroopa meistrivõistlustel Barcelonas tuli ta 400 meetri jooksus ajaga 45,08 Euroopa meistriks. Sellega sai Borléest kolmas Belgia meeskergejõustiklane, kes võitnud Euroopa meistrivõistlustel kuldmedali. Teatejooksus võitis Belgia pronksmedali.

2011. aasta Euroopa sisemeistrivõistlustel Pariisis jooksis Borlée Belgia 4x400 meetri teatejooksu teatenelikuga rahvusrekordi 3.06,57 ning võitis pronksmedali. Maailmameistrivõistlustel Daegus võitis ta 400 meetri jooksus Kirani Jamesi ja LaShawn Merritti järel pronksmedali ajaga 44,90.

2012. aasta Euroopa meistrivõistlustel Helsingis tuli Borlée Belgia meeskonnaga Euroopa meistriks 4x400 meetri teatejooksus. Olümpiamängudel Londonis oli ta 400 meetri jooksus viies ning Belgia võistkonnaga teatejooksus kuues.

2015. aasta Euroopa sisemeistrivõistlustel Prahas jooksis Borlée Belgia 4x400 meetri teatejooksu teatenelikuga Euroopa rekordi 3.02,87 ning võitis Poola ja Tšehhi ees kuldmedali. Maailmameistrivõistlustel Pekingis jooksis ta 400 meetri jooksu poolfinaalis 44,74, millega ei pääsenud finaali. 4x400 meetri teatejooksus sai Belgia 5. koha.

2016. aasta Euroopa meistrivõistlustel Amsterdamis võitis Borlée Belgia meeskonnaga 4x400 meetri teatejooksus kuldmedali. 400 meetri jooksus sai ta 4. koha. Olümpiamängudel Rio de Janeiros püstitas ta teatejooksus Belgia võistkonnaga rahvusrekordi 2.58,52 ning sai 4. koha. 

2017. aasta Euroopa sisemeistrivõistlustel Belgradis võitis Borlée Belgia võistkonnaga teatejooksus hõbemedali. Maailmameistrivõistlustel Londonis ta 400 meetri jooksus finaali ei pääsenud. 4x400 meetri teatejooksus sai Belgia 4. koha.

2018. aasta sisemaailmameistrivõistlustel Birminghamis Belgia meeskond teatejooksus pronksmedali rahvusrekordiga 3.02,51. Euroopa meistrivõistlustel Berliinis võitis Borlée 400 meetri jooksus ajaga 45,08 Matthew Hudson-Smithi järel ja kaksikvenna Jonathani ees hõbemedali. 4x400 meetri teatejooksus tuli Belgia Suurbritannia ja Hispaania ees Euroopa meistriks.

2019. aasta Euroopa sisemeistrivõistlustel Glasgow's kaitses Borléega Belgia 4x400 meetri teatejooksus tiitlit. Maailmameistrivõistlustel Dohas võitis Belgia teatenelik USA ja Jamaica järel pronksmedali.

2021. aasta Euroopa sisemeistrivõistlustel Torunis jäi Borlée koos Belgia meeskonnaga 4x400 meetri teatejooksus neljandaks. Olümpiamängudel Tokyos sai ta 400 meetri jooksu poolfinaalis 45,36-ga 15. koha. 4x400 meetri teatejooksus oli rahvusrekordi 2.57,88 jooksnud Belgia neljas.

2022. aasta sisemaailmameistrivõistlustel Belgradis tuli Borlée Belgia võistkonna koosseisus Hispaania ja Hollandi ees maailmameistriks. Maailmameistrivõistlustel Eugene'is sai ta 400 meetri jooksus 12. koha. 4x400 meetri teatejooksus võitis Belgia taas USA ja Jamaica järel pronksmedali. Euroopa meistrivõistlustel Münchenis katkestas Borlée 400 meetri jooksu poolfinaali. 4x400 meetri teatejooksus võitis ta Belgiaga Suurbritannia järel hõbemedali.

2023. aasta Euroopa sisemeistrivõistlustel Istanbulis võitis Borlée Belgia meeskonna koosseisus 4x400 meetri teatejooksus kuldmedali.

Isiklikud rekordid
------------------

Väljas

| Ala | Tulemus | Aeg | Koht |
| --- | --- | --- | --- |
| 100 m jooks | **10,57** | 26. august 2017 | Belgia Brüssel |
| 200 m jooks | **20,72** | 23. juuli 2011 | Belgia Brüssel |
| 300 m jooks | **32,22** | 19. juuli 2017 | Belgia Liège |
| 400 m jooks | **44,56** | 16. juuni 2012 | Belgia Brüssel |

Sees

| Ala | Tulemus | Aeg | Koht |
| --- | --- | --- | --- |
| 60 m jooks | **6,85** | 2. veebruar 2013 | Belgia Gent |
| 200 m jooks | **21,18** | 2. veebruar 2013 | Belgia Gent |
| 300 m jooks | **32,72** | 10. veebruar 2013 | Belgia Gent |
| 400 m jooks | **46,41** | 23. veebruar 2018 | Belgia Gent |

Allikas: Rahvusvaheline Kergejõustikuliit

Isiklikku
---------

Kévin Borlée on pärit kergejõustiklaste perekonnast. Tema kaksikvend Jonathan, vanem õde Olivia ja noorem vend Dylan on sprinterid ning on võitnud täiskasvanute tiitlivõistluste medaleid. Nende isa Jacques on kergejõustikutreener ja endine sprinter ning ema Edith Demaertelaere endine sprinter. Ka Kévin Borlée onu Jean-Pierre Borlée oli sprinter.

Viited
------

1. 1 2  "Kévin Borlée". *www.eurosport.com*. Vaadatud 16. märtsil 2023.

Välislingid
-----------

* Kévin Borlée Rahvusvahelise Kergejõustikuliidu kodulehel Muuda Vikiandmetes

|  |  |
| --- | --- |
|  | Pildid, videod ja helifailid Commonsis: **Kévin Borlée** |